Besøgene på brandstationerne er en del af den landsdækkende kampagne i folkeskolerne "Da legehuset brændte". Fredag var turen kommet til børnehaveklasserne fra Aabybro Skole, som besøgte brandstationen i Aabybro. Her fortalte brandmændene dem om, hvad de skal gøre hvis det brænder, og hvordan de ringer efter hjælp. Børnene kunne også få lov at afprøve en pulverslukker og lege med en vandslange. - Vi vil gerne have, at børn agerer rigtigt, og ved at de skal komme ud af huset, hvis det brænder, og også at de skaffer hjælp. Og ved at beskæftige sig med det og have fokus på det, så tror jeg også, at de gør det rigtige, når noget går galt, siger Niels Nygaard, beredskabsinspektør i Jammerbugt Kommune.
Knap 600 skolebørn har i denne uge besøgt de fire brandstationer i Jammerbugt Kommune for at lære mere om brandsikkerhed.